Wees vandag dankbaar - Solidariteit WêreldSolidariteit Wêreld
Tuis › 10 minute voor werk Juig › Wees vandag dankbaar
Wees vandag dankbaar
Ek het die gewoonte om waar ek kom boeke te versamel – tweedehandse boekwinkels oral oor die land is vir my skatkamers. In een so 'n tweedehandse winkeltjie het ek baie jare gelede 'n klein boekie oor dankbaarheid uitgesnuffel met die allermooiste aanhalings. Daarin skryf Piet van Breemen: "Dankbaarheid impliseer dat ek iets ontvang het, en dus afhanklik is van wie iets vir my gegee of gedoen het; dat ek dit erken en uitspreek. Dankbaarheid erken en aanvaar dat ander iets vir my doen. Ons moet leer lewe met dankbare harte, want daar is in ons 'n neiging om alles aan onsself toe te skryf, of om dit as van­selfsprekend te aanvaar."
Hierdie klein boekie het my jare gelede geleer om dankbaar te leef, om elke ding wat ek uit God se hand ontvang – elke nuwe dag, elke seëning – met dankbaarheid te aanvaar en God daar­voor te dank. Ek is doodseker hierdie bewuswording van dank­baarheid het 'n geweldige uitwerking op my hele lewe gehad – en het steeds!
Daarom het ek Ann Voskamp se boek One Thousand Gifts Devotional met soveel vreugde omarm, want sy ontdek in elke dag dosyne redes vir dankbaarheid vir die kleinste, gewoonste dinge. Vir haar is elke vreugde rede tot groot dankbaarheid. Sy kom tereg tot die gevolgtrekking dat as vreugde 'n saak van dank­baarheid is en dankbaarheid 'n saak van ingesteldheid, sal om God vir alle dinge te dank nie net jou perspektief verander nie, maar ook jou lewe.
Om elke dag dankbaar te leef, is 'n keuse wat elke mens kan maak. Jy kan selfs te midde van lyding en ontnugtering kies om dankbaar te bly. Maar hierdie soort dankbaarheid is 'n ingesteld­heid wat werk van jou gaan vra – dit kom nooit vanself nie. 'n Mens moet elke oomblik van jou dag bewustelik daarop fokus totdat dit uiteindelik ná jare 'n lewenswyse word. Dankbare mense is gelukkige mense, want jy kan nie die liggies wat opregte dankbaarheid in jou oë laat blink en in jou glimlag laat skyn vir ander mense wegsteek nie – dit straal eenvoudig na buite.
Hemelse Vader, ek loof U vir handevol redes tot dankbaarheid. Vandag kom vra ek van U die genade om dit vir my moontlik te maak om in alle dinge dankbaar te wees, ook dié wat ek eerder anders sou wou hê, sodat my dankbaarheid nie net my perspektief verander nie, maar ook my hele lewe. Amen.
Van Bo af kom net goeie, ja, volmaakte gawes. Hulle kom van die Vader wat die hemelligte geskep het. Anders as die hemelligte, staan Hy onbeweeglik vas. Selfs sy skaduwee verskuif nie soos hulle s'n nie.
– Jakobus 1:17
Nina Smit boeke en ander dagstukkieboeke deur Struik Christian Media is nou beskikbaar by CUM Boeke: bit.ly/3bePEqx